Diari Oficial de la Generalitat Valenciana


Sumari del DOGV 8760, del 12-03-2020 (2020/2445)

RESOLUCIÓ d'11 de març de 2020, de la consellera de Sanitat Universal i Salut Pública, per la qual s'acorden mesures excepcionals per a esdeveniments de competició professional esportiva a la Comunitat Valenciana, per a limitar la propagació i el contagi pel Covid-19.
----------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2020/03/11/(1)/dof/vci/html**

### Dades del document

Número de DOGV
:   8760

Data del DOGV
:   12-03-2020

Secció del DOGV
:   I. DISPOSICIONS GENERALS

Número del document
:   2020/2445


Data del document
:   11-03-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * estat d'emergència
    * legislació
    * cura de la salut
    * cultura
    * malaltia infecciosa
    * educació
    * salut pública
    * epidèmia
    * esport
    * política sanitària
    * cura d'infermeria

RESOLUCIÓ d'11 de març de 2020, de la consellera de Sanitat Universal i Salut Pública, per la qual s'acorden mesures excepcionals per a esdeveniments de competició professional esportiva a la Comunitat Valenciana, per a limitar la propagació i el contagi pel Covid-19. [2020/2445]  
Antecedents de fet  
1. Per mitjà de l'Acord de 3 de març de 2020, de la consellera de Sanitat Universal i Salut Pública, sobre mesures per a adoptar per a esdeveniments en què participaran equips provinents de les zones establides de risc de transmissió de la malaltia Covid-19, es va determinar:  
«Que per als esdeveniments en què participaran equips provinents de les zones establides com de risc de transmissió de la malaltia Covid-19:  
1. Que els esdeveniments en categoria de competició professional en què s'espere una alta presència d'aficionats, se celebren sense públic, a porta tancada.  
2. Que les competicions, siga en categoria professional o no professional, que estiguen implicades en processos de classificació o rànquings internacionals i que tinguen un impacte molt reduït en el nombre d'aficionats que hi assisteixen o de participants en les proves, es puguen celebrar sense restriccions; sempre que als participants de les zones de risc se'ls puga identificar personalment per a garantir-ne un seguiment adequat en cas de necessitat, i s'establisquen els mecanismes perquè els esportistes, aficionats i acompanyants reduïsquen els contactes de risc amb la resta del públic i reben tota la informació sobre la prevenció i sobre les pautes d'actuació en relació al Covid-19.  
  
3. Que les competicions no professionals i que no tinguen implicació classificatòria, s'ajornen o se suspenguen.»  
2. L'extensió de la malaltia Covid-19, la seua facilitat de contagi les recomanacions de l'Organització Mundial de la Salut i del Ministeri de Sanitat, que aconsellen evitar qualsevol esdeveniment massiu, fan necessari que s'implanten mesures excepcionals en esdeveniments en què es produïsca afluència important de persones per haver-hi un major risc d'exposició i transmissió del virus.  
3. Les trobades esportives, en especial les de categoria professional, són activitats d'alta presència d'aficionats, la qual cosa fa que siguen un potencial focus important d'exposició i transmissió del virus, que és necessari contindre.  
  
Fonaments de dret  
1. La Generalitat, mitjançant la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
  
2. La Llei orgànica 3/1986, de 14 d'abril, de mesures especials en matèria de salut pública, estableix en l'article 1 que «A fi de protegir la salut pública i previndre la seua pèrdua o deteriorament, les autoritats sanitàries de les distintes administracions públiques podran, dins de l'àmbit de les seues competències, adoptar les mesures previstes en la present llei quan així ho exigisquen raons sanitàries d'urgència o necessitat», i en l'article 3, més en concret, que «A fi de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb aquests i del medi ambient immediat, així com les que es consideren necessàries en cas de risc de caràcter transmissible.»  
  
3. La Llei 33/2011, de 4 d'octubre, general de salut pública, per la seua banda, estableix en l'article 54.1 que «sense perjuí de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional, i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues competències respectives, podran adoptar les mesures que siguen necessàries per a assegurar el compliment de la llei», i en l'apartat 2, que «en particular, sense perjuí del que preveu la Llei 14/1986, de 25 d'abril, general de sanitat, l'autoritat competent podrà adoptar, mitjançant una resolució motivada, les mesures següents:  
a) La immobilització i, si és procedent, el decomís de productes i substàncies.  
b) La intervenció de mitjans materials o personals.  
c) El tancament preventiu de les instal·lacions, establiments, serveis i indústries.  
d) La suspensió de l'exercici d'activitats.  
e) La determinació de condicions prèvies en qualsevol fase de la fabricació o comercialització de productes i substàncies, així com del funcionament de les instal·lacions, establiments, serveis i indústries a què es refereix aquesta llei, amb la finalitat de corregir les deficiències detectades.  
f) Qualsevol altra mesura ajustada a la legalitat vigent si hi ha indicis racionals de risc per a la salut, inclosa la suspensió d'actuacions d'acord amb el que estableix el títol II d'aquesta llei».  
En l'apartat 3 del mencionat precepte s'estableix: «Les mesures s'adoptaran amb audiència prèvia dels interessats, excepte en cas de risc imminent i extraordinari per a la salut de la població, i la seua duració no excedirà del temps exigit per la situació de risc que les va motivar. Les despeses derivades de l'adopció de mesures cautelars previstes en el present article aniran a càrrec de la persona o empresa responsable.»  
  
4. L'article 26.1 de la Llei 14/1986, de 25 d'abril, general de sanitat, preveu: «En el cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com ara la confiscació o immobilització de productes, suspensió de l'exercici d'activitats, tancaments d'empreses o les seues instal·lacions, intervenció de mitjans materials i personals i totes les altres que es consideren sanitàriament justificades.»  
5. L'article 83.2 de la Llei 10/2014, de 29 de desembre, de la Generalitat, de salut de la Comunitat Valenciana, estableix: «Així mateix, les activitats públiques i privades de què, directament o indirectament, puga derivar-se un risc per a la salut i seguretat de les persones, incloses les de promoció i publicitat, se sotmetran a les mesures d'intervenció que reglamentàriament s'establisquen.»  
I l'article 86.2.b de l'esmentada Llei de salut de la Comunitat Valenciana, de regulació de les mesures especials cautelars i definitives, assenyala: «Quan l'activitat exercida poguera tindre una repercussió excepcional i negativa en la salut, les autoritats públiques sanitàries, a través dels seus òrgans competents en cada cas, podran procedir a l'adopció de les mesures especials que siguen necessàries per a garantir la salut i seguretat de les persones, que tindran caràcter cautelar o, després del corresponent procediment contradictori, caràcter definitiu.  
Sense perjuí del que disposa la normativa bàsica estatal, les mesures que pot utilitzar l'Administració seran, entre d'altres, les següents:  
a) El tancament d'empreses o les seues instal·lacions.  
b) La suspensió de l'exercici d'activitats.  
(...).»  
Una vegada valorada l'actual situació, tenint en compte que es confirma el risc de propagació del coronavirus, és procedent avançar un grau més en l'adopció de mesures preventives dirigides a frenar o pal·liar el risc de contagi o de transmissió, i, en conseqüència, resolc:  
  
Establir la següent mesura especial de caràcter preventiu:  
Les competicions o partits de caràcter professional no podran celebrar-se en l'àmbit territorial de la Comunitat Valenciana més que a porta tancada i sense assistència de públic, fins a nova resolució, en el moment en què es valore que la disminució del risc sanitari justifica deixar-la sense efecte o reduir-ne l'abast.  
  
Notifiqueu aquesta resolució als interessats, amb la indicació que posa fi a la via administrativa i que contra aquesta es pot interposar un recurs contenciós administratiu en el termini de dos mesos, comptats des de l'endemà de ser notificada, davant del jutjat contenciós administratiu, d'acord amb el que estableixen els articles 8.6, segon paràgraf, i 46.1 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que va dictar l'acte, en el termini d'un mes, computat en els termes ja indicats, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que puga interposar-se qualsevol altre recurs dels prevists en la legislació vigent.  
  
  
València, 11 de març de 2020.- La consellera de Sanitat Universal i Salut Pública: Ana Barceló Chico.


Còpia Permalink ELI